สทนช. ยังเฝ้าระวังฝนตกหนักในภาคใต้บางพื้นที่ต่อเนื่อง โดยเฉพาะน้ำท่วมขังในพื้นที่ 4 จังหวัด
สำนักงานทรัพยากรน้ำแห่งชาติ (สทนช.) ยังเฝ้าระวังฝนตกหนักในภาคใต้บางพื้นที่ต่อเนื่อง โดยเฉพาะน้ำท่วมขังในพื้นที่ 4 จังหวัด

นายสมเกียรติ ประจำวงษ์ เลขาธิการสำนักงานทรัพยากรน้ำแห่งชาติ (สทนช.) กล่าวว่า ภาคเหนือและภาคตะวันออกเฉียงเหนือยังคงมีอากาศเย็นโดยทั่วไป  ภาคกลาง ภาคตะวันออก กรุงเทพมหานครและปริมณฑล อุณหภูมิจะสูงขึ้น 1-2 องศาเซลเซียส 
ส่วนภาคใต้ฝนลดลงจากเมื่อวาน (18 ธ.ค.61) แต่ยังคงมีฝนตกหนักบางแห่งบริเวณจังหวัดชุมพร สุราษฎร์ธานี นครศรีธรรมราช พัทลุง สงขลา ปัตตานี ยะลา และจังหวัดนราธิวาส โดยปริมาณฝน 24 ชั่วโมงที่ผ่านมามีฝนหนักบริเวณ อำเภอนาโยง จังหวัดตรัง  อำเภอละแม จังหวัดชุมพร  อำเภอกงหรา อำเภอศรีบรรพต อำเภอศรีนครินทร์ จังหวัดพัทลุง อำเภอสิชล อำเภอช้างกลาง จังหวัดนครศรีธรรมราช อำเภอเกาะพะงัน จังหวัดสุราษฎร์ธานี อำเภอสายบุรี จังหวัดปัตตานี 
ซึ่งช่วงวันที่ 20-24 ธันวาคม ประเทศไทยตอนบนจะมีอุณหภูมิสูงขึ้น 2-4 องศาเซลเซียส มีหมอกในตอนเช้าและหมอกหนาบางพื้นที่ และภาคใต้ฝนลดลง ส่วนวันที่ 22 ธันวาคม หย่อมความกดอากาศต่ำจะเคลื่อนตัวผ่านประเทศฟิลิปปินส์ลงสู่ทะเลจีนใต้ ส่งผลให้ภาคใต้มีฝนเพิ่มขึ้น ทั้งนี้ ขอให้หน่วยงานที่เกี่ยวข้องเฝ้าระวังสถานการณ์ต่อเนื่อง โดยให้แจ้งเตือนประชาชน วางแผนการบริหารจัดการน้ำให้สัมพันธ์กับความจุของอ่างเก็บน้ำและสภาพด้านท้ายน้ำเพื่อบรรเทาปัญหาน้ำท่วมขังในพื้นที่ แล้วพร้อมเข้าช่วยเหลือประชาชนตลอด 24 ชั่วโมง
 
สำหรับสถานการณ์น้ำภาคใต้ พบปริมาณฝนตกสะสม ตั้งแต่วันที่ 15-18 ธันวาคม ส่งผลให้น้ำท่วมขังบริเวณพื้นที่ 4 จังหวัด คือ จังหวัดสุราษฎร์ธานี นครศรีธรรมราช พัทลุง และจังหวัดตรัง ครอบคลุมพื้นที่ 33 อำเภอ 177 ตำบล 1,070 หมู่บ้าน โดย จังหวัดพัทลุง นครศรีธรรมราช สุราษฎร์ธานี และจังหวัดตรัง ยังคงมีน้ำหลากในบางพื้นที่ ระดับน้ำมีแนวโน้มทรงตัว 
โดยวันที่ 19 ธันวาคมยังคงต้องเฝ้าระวังพื้นที่จังหวัดชุมพร บริเวณอำเภอหลังสวน จังหวัดสุราษฎร์ธานี บริเวณอำเภอท่าชนะ กาญจนดิษฐ์ บ้านนาสาร จังหวัดนครศรีธรรมราช บริเวณอำเภอนบพิตำ สิชล ท่าศาลา พรหมคีรี ลานสะกา เมืองนคร พิปูน ทุ่งสง ร่อนพิบูลย์ ชะอวด จังหวัดพัทลุง บริเวณอำเภอป่าพยอม ควนขนุน ศรีบรรพต ศรีนครินทร์ เมืองพัทลุง กงหรา จังหวัดตรัง บริเวณอำเภอรัษฎา ห้วยยอด นาโยง อาจส่งผลให้เกิดน้ำหลากบางพื้นที่ จึงได้ปรับลดการระบายน้ำจากเขื่อนรัชชประภา เพื่อป้องกันความเสี่ยงน้ำที่อาจเพิ่มจากแม่น้ำตาปี บริเวณอำเภอเมืองสุราษฎร์ธานี